***ΘΕΜΑΤΑ ΑΝΑΤΟΜΙΑΣ 2017 (Σάββατο 10 Ιουνίου 2017)***

***ΘΕΜΑ Α***

***Α1.*** *ΕΡΩΤΗΣΕΙΣ ΣΩΣΤΟΥ / ΛΑΘΟΥΣ* ***(15 μονάδες)***

α. Οι σκληρές ουσίες του δοντιού ονομάζονται πολφός.

β. Το αριστερό κολποκοιλιακό στόμιο της καρδιάς φράσσεται από τη μιτροειδή βαλβίδα.

γ. Τα πλασματοκύτταρα παράγουν αντισώματα ή ανοσοσφαιρίνες.

δ. Η θυρεοειδοτρόπος ορμόνη εκκρίνεται από τον θυρεοειδή αδένα.

ε. Το γλυκογόνο αποθηκεύεται στο ήπαρ και τους μύες

***Α2.*** *ΕΡΩΤΗΣΕΙΣ ΠΟΛΛΑΠΛΗΣ ΕΠΙΛΟΓΗΣ* ***(10 μονάδες)***

*1. Ποιος από τους παρακάτω σχηματισμούς βρίσκεται στους όρχεις;*

α. τα νησίδια του Langerhans

β. το φύμα του Vater

γ. το δίκτυο Haller

δ. το έλυτρο του Bowman

*2. Πόσα είναι τα νεογιλά δόντια;*

α. δεκαέξι (16) β. είκοσι (20) γ. είκοσι δύο (22) δ. τριάντα έξι (36)

*3. Τα άτομα της ομάδας αίματος Α έχουν στον ορό του αίματός τους:*

α. τη συγκολλητίνη αντί-Α

β. τη συγκολλητίνη αντί-Β

γ. και τις δύο συγκολλητίνες αντί-Α και αντί-Β

δ. καμία συγκολλητίνη

*4. Ποιος από τους παρακάτω χόνδρους του λάρυγγα σχηματίζει το «μήλο του Αδάμ»;*

α. ο θυρεοειδής

β. ο σφηνοειδής

γ. ο κρικοειδής

δ. η επιγλωττίδα

*5. Η μπροστινή επιφάνεια του δεξιού νεφρού έρχεται σε επαφή:*

α. με το στομάχι, το σπλήνα και το πάγκρεας

β. με τη δεξιά κολική καμπή

γ. με τη δωδέκατη πλευρά

δ. με το ήπαρ και το δωδεκαδάκτυλο

***ΘΕΜΑ Β***

**Β1.** Να αναφέρετε, ονομαστικά, πέντε (5) κλάδους της κοιλιακής αορτής. ***Μονάδες 10***

**Β2.** Ποιες ουσίες ονομάζονται εμβόλια (μον. 2) και ποιες ιδιότητες πρέπει να έχουν οι ουσίες αυτές (μον. 6). ***Μονάδες 8***

**Β3.** Τι είναι η εκφορητική οδός του ήπατος (μον. 3). Να αναφέρετε, ονομαστικά, σε ποιες μοίρες χωρίζεται (μον. 4). ***Μονάδες 7***

***ΘΕΜΑ Γ***

**Γ1.** Να αναφέρετε, ονομαστικά, τα είδη κυττάρων των γαστρικών αδένων (μον. 8). Να σημειώσετε δίπλα σε κάθε είδος κυττάρων μία (1) ουσία που παράγεται από αυτά (μον. 8). ***Μονάδες 16***

**Γ2.** Τι σχήμα έχει η ουροδόχος κύστη όταν είναι: α) άδεια (μον. 1) β) γεμάτη (μον. 1) Ποια είναι η θέση της στη γυναίκα (μον. 2) και ποια στον άνδρα (μον. 2). Σε ποια μέρη, ονομαστικά, διακρίνεται (μον. 3). ***Μονάδες 9***

***ΘΕΜΑ Δ***

**Δ1.** Ένας έφηβος που είχε νοσήσει από ανεμοβλογιά στην παιδική του ηλικία, έρχεται σε επαφή με τον ιό της ανεμοβλογιάς για δεύτερη φορά και δεν νοσεί. Τι έπαιξε καθοριστικό ρόλο στην απάντηση του οργανισμού τη δεύτερη φορά (μον. 2), πώς ονομάζεται η απάντηση αυτή (μον. 1) και ποιες είναι οι διαφορές της σε σχέση με την πρώτη φορά (μον. 6). ***Μονάδες 9***

**Δ2.** Μετά την ωοθυλακιορρηξία το ωοθυλάκιο μετατρέπεται αρχικά σε ερυθρό σωμάτιο και στη συνέχεια σε ωχρό σωμάτιο. Σε ποια περίπτωση το ωχρό σωμάτιο δεν μετατρέπεται σε λευκό σωμάτιο (μον. 4). Στην περίπτωση αυτή σε τι χρησιμεύει το ωχρό σωμάτιο (μον. 6). ***Μονάδες 10***

**Δ3.** Κατά την ανταλλαγή των αερίων διαμέσου της αναπνευστικής μεμβράνης, η μερική πίεση του οξυγόνου μέσα στις κυψελίδες είναι 100 mmHg και η μερική πίεση του οξυγόνου μέσα στα τριχοειδή είναι 40 mmHg. Να αναφέρετε αν το οξυγόνο θα κινηθεί από τις κυψελίδες προς τα τριχοειδή ή αντίστροφα (μον. 2) και να αιτιολογήσετε την απάντησή σας (μον. 4). ***Μονάδες 6***